ไฟแนนซ์ทูเดย์
โดย...ใจฮิน
14 ม.ค. 2559

โดย...ใจฮิน
... ปี 2559 ถือเป็นหน้าที่หนักหนาสาหัสของ เอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ที่จะต้องเข็นโครงการร่วมทุนรัฐและเอกชน หรือพีพีพี ให้สำเร็จอย่างน้อย 5 โครงการ และยังต้องตั้งกองทุนไทยแลนด์ฟิวเจอร์ฟันด์ 1 แสนล้านบาท ให้ได้ภายในปีนี้ถึงจะมีเวลาเหลืออยู่มาก แต่ในเมื่อเป็นงานหิน เข็นไม่ไป เวลาที่ยังมีอีก 11 เดือน และ 15 วัน ก็เลยดูจะน้อยจนต้องนับถอยหลังกันเลยทีเดียว
... ใกล้จะได้ตัวเอ็มดี ธนาคารอาคารสงเคราะห์ (ธอส.) แล้ว แต่สำหรับ ไลวรรณ ปองเสงี่ยม รองกรรมการผู้จัดการ ที่รักษาการกรรมการผู้จัดการ ธอส. ทำหน้าที่ได้ดี จนผลงานการทำงานที่ผ่านมาไปเข้าตา สุรชัย ดนัยตั้งตระกูล ประธานบอร์ด ถึงขนาดออกปากว่า เสียดายที่ไม่ยอมลงสมัครชิงตำแหน่ง
... ถือว่าทำงานได้เยี่ยมสำหรับ ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) ที่การทำงานดีขึ้นอย่างต่อเนื่อง ทั้งการปล่อยกู้และการติดตามหนี้ที่ทำได้อย่างมีประสิทธิภาพมากขึ้น หลังจากเร่งเครื่องสร้างระบบการทำงานให้กระชับมากขึ้น ทำให้เริ่มออกผลเป็นกำลังใจของคน กยศ. ทั้งองค์กร ที่สำคัญที่สุดเป็นผลดีกับเด็กที่ต้องการเงินกู้
... กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) ยังซุ่มทำงานเงียบ เพื่อเร่งเครื่องการค้ำประกันสินเชื่อให้โตก้าวกระโดด เพราะเป็นเรื่องที่รัฐบาลให้ความสำคัญ หากทำไม่เข้าตารัฐบาลอาจจะเคืองได้ง่ายๆ
... วันนี้ อภิศักดิ์ ตันติวรวงศ์ รมว.คลัง จะประชุมร่วมกับ รมว.อุตสาหกรรม ถึงการให้ความช่วยเหลือชาวสวนยาง โดยมีผู้บริหารแบงก์รัฐ ทั้งออมสิน ธ.ก.ส. กรุงไทย และเอสเอ็มอีแบงก์ เข้าร่วมประชุมอย่างพร้อมเพรียงกัน